DA-raadslid, man dood in huis gevindMonica en Basil Deniacos. (Foto: verskaf) ŉ DA-raadslid van Dealesville en haar man is vanoggend dood in hul huis op dié Vrystaatse plaasdorp aangetref. ŉ Huiswerker het glo vanoggend op Monica Deniacos se liggaam in die huis afgekom. Haar man, Basil, se liggaam is volgens voorlopige inligting eers later ontdek. Die omstandighede rondom die Deniacos-egpaar se dood is nog onduidelik. Monica, ŉ gemeenskapsaktivis, is sedert 2017 die DA se enigste raadslid in die Tokologo-plaaslike munisipaliteit. “Dit is ŉ verskriklike groot skok. Ons is geweldig hartseer,” het Nomawethu Sbukwana, die DA se provinsiale woordvoerder in die Vrystaat, aan Maroela Media gesê. “Raadslid Deniacos het altyd die gemeenskap van Tokologo, wat Dealesville, Boshof en Hertzogville insluit, na die beste van haar vermoëns gedien. Sy was ŉ geliefde openbare verteenwoordiger van die party. “Monica was ook jare lank ŉ vooraanstaande sakevrou in Dealesville,” het Patricia Kopane, DA-leier in die Vrystaat, gesê. “Die DA wil sy medelye met haar familie, geliefdes, vriende en die gemeenskap van Tokologo in dié hartseer tyd betuig.” Die polisie was ŉ ruk gelede steeds besig om die toneel vir leidrade te fynkam, het lt.kol. Thabo Covane, Vrystaatse polisiewoordvoerder bevestig. Hy het onderneem om meer inligting bekend te maak sodra dit beskikbaar is.